En 42-årig litauer fremstilles i et lukket grundlovsforhør torsdag i Retten i Aalborg. Han er sigtet for at have begået 19 villaindbrud i byerne Sulsted, Vadum, Nørhalne, Aabybro og Biersted. Den 42-årige er tidligere blevet fremstillet in absentia i et lukket grundlovsforhør, hvor han blev varetægtsfængslet in absentia. Efterfølgende blev der udstedt en europæisk arrestordre, og onsdag den 17. januar blev han så anholdt Ved anholdelsen forsøgte den 42-årige at flygte men uden held, oplyser Nordjyllands Politi i en pressemeddelelse. - Det er meget glædeligt, at vi nu har fået anholdt den eftersøgte, for vi har haft ham eftersøgt siden oktober 2017, siger lederen af politiets efterforskning, politikommissær Sune Myrup. - Den 42-årige er tidligere straffet for indbrud i Danmark, og han har aktuelt et indrejseforbud og må ikke opholde sig i landet. Ved anholdelsen var den 42-årige i besiddelse af effekter, der gør, at vi mistænker ham for igen at have lavet indbrud i Nordjylland, og det efterforsker vi nu videre på, fortæller politikommissær Sune Myrup i en pressemeddelelse. Opdatering 16.04: Den sigtede litauer er varetægtsfængslet i fire uger, og han har ikke kæret fængslingen, oplyser Sune Myrup.

Opsummering:
Den 42-årige litauer er sigtet for at have begået 19 villaindbrud i Nordjylland.